Efter mandagens kamp mod FC Midtjylland kunne AaB sætte yderligere tre point ind på Superligakontoen.

Godt 9000 tilskuere kunne mandag se på, mens AaB sikrede sig en sejr mod udeholdet fra FC Midtjylland. Nicklas Helenius satte bolden i mål for AaB i 1. halvleg, og i den anden ende lykkedes det målmand Nicolai Larsen at holde buret rent, så slutresultatet blev 1-0 i nordjysk favør. - Det er vores forsvarsspil, der redder tingene hjem. Og så vores effektivitet. Jeg synes også, at de kreerede flere ting, men vi var fantastiske til at forsvare vores straffesparksfelt, og det var nok, sagde Kent Nielsen til TV 2 SPORT om sejren mandag, og tilføjede yderligere; - Det var ikke kønt i dag, men det var en arbejdssejr.